Seep gietvorms | Dion se gedagtes
Hierdie blaai is na aanleiding van so paar navrae oor gietvorms.
Warm rou seep sal van nature vassit en inweek en groot sorg moet geneem word met jou gietvorms. 'n Leser het opgemerk dat sy "non-stick" panne probeer het en die resultate was nie so goed nie. Ek kan dit bevestig; ek het ronde koekies probeer giet in so muffin-pan en ek moes die hele pan met seep en al in die vrieskas indruk, wag tot dit solied was en toe teen die kant van 'n tafel uitslaan! Jy kan natuurlik gaan en vir jou van hierdie silikoon-panne of vorms gaan kry, as jy dit kan bekostig. Dit was vir my so entjie te veel want ek wou groot blokke maak en dit dan kleiner sny in koeke. Ek het my brein en houtwerkvernuf in die werk gesteek en met die volgende vorendag gekom:
Hier is so rowwe skets wat ek van die gietvorm gemaak het. Al vier kante het skarniere. Die ente vou om die kante wanneer hulle ingevou is om te help om die kante dig bymekaar te hou. Ek het kasmagnete ook gebruik om die ente in posisie te "sluit". Oopgevou lyk hy so:
Soos julle kan sien, vou als plat oop en die seep-blok kan dan maklik so verwyder word sodra dit verseep en solied is. Ek vou waks-papier om in die gietvorm te pas en dit trek maklik van die rou seep af. As jy dun plastiek het waarmee jy die hout van die vorm kan oortrek, behoort dit baie lekker te werk. Mens kan ook 10mm dik nylon of perspex koop en dieselfde tipe van vorm daaruit maak, dan hoef jy niks behalwe bietjie vaseline teen die kante te gebruik nie.
Jy kan die gietvorm vir onder R50 self doen. Winkel-gietvorms is baie meer as dubbel dit en die gehalte is meestal betwisbaar.
Daar is ook natuurlik heelwat gietvorms wat jy oor die net kan bestel, en jy kan natuurlik hulle idees as inspirasie gebruik om iets soortgelyks self te maak.
Iets baie soortgelyk aan myne.
Nog 'n soortgelyke een, uitgevoer met plastiek.
Amper dieselfde prinsiep, maar mooier gemaak.
Ook soortgelyk, met vriespapier voering.
Lekker stewig, maar bietjie te veel dinge om te draai...
'n Oulike perspex vorm wat ek self wil probeer maak.
So paar nylon gietvorms wat, ek is seker, mens self sal kan maak.
Vir ronde seep, kan jy natuurlik PVC pyp gebruik wat jy goed vooraf met 'n "sproei en kook" middel moet spuit. Jy kan selfs hierdie deursigtige vormpies in velle vir sjokolade gebruik as jy klein sepies wil maak. Dan is daar ook die vorms wat jy my jou "art & craft" winkel kan kry, hoofsaaklik vir gips of kerswaks, maar heel bruikbaar vir seep.
Daar is eintlik soveel weggooibare dinge wat jy as gietvorms kan gebruik as jy enkel-sepies wil giet, jy moet net jou verbeelding gebruik en die vorms spuit sodat die seep nie vassit nie. As dit dan vassit, vries vorm en seep eenvoudig net en druk dit dan uit.
op Mei 27, 2012 at 10:49 nm | Antwoord Nadine
Absoluut verstommend! Ek is self n "seeper" en vreeslik beindruk! Jou ekseem-kuur werk soos n bom.
op Mei 28, 2012 at 10:25 vm | Antwoord Dion
Hallo Nadine, en dankie vir jou inloer!
Goed om 'n mede-seeper raak te loop. Ek is so bly die kuur werk – ek het gehoop en vermoed dit sal, want 'n hele paar mense het my nou al kom vra om weer vir hulle te maak. Dis die olie met die peperment en tea-tree olie in, is dit nie? Hy werk eintlik verstommend goed.
Voorspoed met jou seep-makery!
op Augustus 16, 2012 at 9:40 nm | Antwoord Ria Nolte
Ek het verlede week vir die eerste keer probeer om my eie seep te maak. Ek het die bokmelk seep gemaak. Ek voel heel te vrede met my produk. Op die ou ent het ek te min houers gehad en het toe enige hol plastiese houers gebruik. Al probleem wat ek ondervind, is die seep gooi nie so maklik uit die houers nie en sit ook vas. Het nou gelees, vroeer vanaand, om die seep te vries en dan uit te gooi. Miskien het ek te min cook en spray gespuit.
op September 5, 2012 at 12:04 nm | Antwoord Dion
Hallo Ria, en jammer ek kom nou eers terug na jou.
Geluk met jou eerste klompie seep! Die vries van jou seep sal die ding doen, maak dan net seker dat jy dit eers na so twee/drie dae vries. Voor dit kan die skielike koue die verseping vertraag of heeltemaal stopsit en dan sit jy met bakke vol ongestolde seep-klei soos wat ek al eenkeer gehad het!
op Oktober 13, 2014 at 9:11 vm | Antwoord Joey
Goeie more Dion
Ek wil gegeurde seep tuis maak, maar ek wil net hoor waar kan ek die houers kry om die seep in te maak en die plastiek waarin die seep toegemaak word. ( Die gewone vierkantinge wit seep).
op Augustus 9, 2016 at 4:31 nm | Antwoord ansie smith
maak jy nog seep?
op Augustus 10, 2016 at 8:26 vm | Antwoord Dion
Ja ek doen, maar in die meerderheid vir onsself. Ek wil een-of-ander tyd weer op groter skaal begin maak – sodra ek klaarkry met grootskaalse onderhoud by die huis wat skynbaar 'n ewigheid aanhou! 🙂